SERIAL KILLER

”Kommissær Jackson ser over hornbrillerne på flokken af de ivrige rekrutter der sidder foran ham i Møderum B på politistationen. Jackson har været i styrken længe nok til at vide at mindst halvdelen af dem ikke holder denne første uge ud. Især nu hvor de har en med en specielt brutal og hensynsløs morder at gøre. Det virker som om intet er for frygteligt eller ubehageligt for lige netop denne morder. Og det er disse unge idealistiske fjolsers job at finde ud af hvem morderen er. Jackson tager en dyb indånding og rømmer sig ”Velkommen til Atlanta politis drabsafdeling …”

I denne uge skal eleverne spille rekrutter i drabsafdelingen på en Amerikansk politistation, hvor de skal løse opgaven om en seriemorder.
Spillet foregår i 4 forskellige byer med forskellige grupper, der kører parallelle forløb. Her skal grupperne hver især finde morderen. Eleverne roterer dermed imellem lærerne og fag og hver dag fokuseres på et nyt mord, der er del af denne syge seriemorders større plan. Historien kulminerer om fredagen, hvor hver gruppe løser mordet.

Som del af undervisningen oplever de nyudklækkede politibetjente blandt andet et brutalt syremord, hvormed eleverne modtager undervisning om syrer og baser i kemi.
Denne morder har også en uhyggelig tendens til at lægge artikler og små historier ved mordene, som eleverne skal analysere. Politibetjentene må overveje hvorfor en morder skulle vælge at bringe politimændenes opmærksomhed til disse specifikke tekster.
Det er heller ikke kun almindelige mennesker mordene går ud over, men også politikere, royale og andre berømtheder. Dette giver eleverne lejlighed til at diskutere og evaluere hvor meget forskellige menneskeliv er værd – hvormed vi kommer ind på fagene dansk og samfundsfag.

Eleverne skal foretage research omkring mordet og se om de kan finde nogle spor at sætte sammen til at finde løsningen på mord-gåden.

Hvad er motivationen for disse mord? Er de unge politibetjente overhovedet klar til at komme ansigt til ansigt med sandheden?